ماصطانيصوسوس ؤلا صوسوس ؤلا سوس (ب لأمازيغية ⵎⴰⵙⵟⴰⵏⴻⵚⵓⵙⵓⵙ، ب لّاتينية Mastanesosus) هوّا ماليك موري أمازيغي كان حكم مملكة موريطانية ف لقرن لّول قبل لميلاد، ؤ كان ف لغالب ولد لماليك بوكوس لّول ؤ بّات لملوك بوݣود ؤ بوكوس تّاني، ؤ حكم ما بين 80 ؤ 49 قبل لميلاد. لأدلة علا لوجود ديال لماليك ماصطانيصوسوس قليلة، ؤ كاترتاكز سيرتو علا شقفات د لفلوس من لعهد ديال ولدو بوكوس تّاني لي مكتوب فيهوم ب لّاتينية لماليك بوكوس ولد صوسوس REX BOCCHVS SOSI F، ب لإضافة ل واحد تّسافيرة كان دارها سياسي روماني سميتو پوبليوس واتينيوس ف شمال إفريقيا، ؤ كتب عليها لكاتيب رّوماني لمعروف كيكيرو ف كتابو ئن واتينوم In Vatinum. واتينيوس يقدر يكون تلاقا شخصيا معا لماليك ماصطانيصوسوس ف 62 قبل لميلاد. بعض لمؤرخين بحال صطيفان ݣزيل كانو خلطو مابين ماصطانيصوسوس ؤ لماليك ماسينيسا تّاني ديال نوميديا، ولاكين لأدلة لأركيولوجية ؤ تّفاصيل ديال تّسافيرة د واتينيوس كيخليو مجال قليل د شّك بلي كان ماليك سميتو صوسوس حكم موريطانية مورا بوكوس لّول ؤ قبل من بوكوس تّاني ؤ بوݣود. لحوكم ديال ماصطانيصوسوس ف لغالب كان ضعيف ب لمقارنة معا لفترة ديال بّاه، حيت ف لوقت ديالو لمنطقة ديال طانجا كانت ستاقلات ؤ ولات تحت لحكم ديال أمير موري سميتو يفتاس ؤ من بعدو ولدو أسكاليس.